- ఏఐని కొనొద్దనుకుంటున్న టాటాలు..
- రేసులో నుంచి వైదొలిగే యోచన..
- ఉద్యోగులే భారమన్నది వారి భావనా..!
ముంబయి: ప్రభుత్వ రంగ విమానయాన సంస్థ ఎయిరిండియాలో కీలక వాటా కొనుగోలుకు తొలత ఆసక్తి కనబరిచిన సంస్థలన్నీ.. క్రమంగా రేసు నుంచి తప్పుకుంటున్నాయి. ఎయిరిండియాలో కీలక వాటా కొనుగోలు ప్రక్రియకు తాము దూరంగా ఉంటున్నట్లు ఇప్పటికే ఇండిగో, జెట్‌ ఎయిర్‌వేస్‌లు ప్రకటించగా.. తాజాగా టాటా గ్రూప్‌ కూడా ఇదే తరహా నిర్ణయానికై యోచిస్తున్నట్లు సమాచారం. ఎయిరిండియా వాటా కొనుగోలుకు దూరంగా ఉండాలని టాటా గ్రూప్‌ భావిస్తున్నట్లు ఈ వ్యవహారంతో సంబంధమున్న కొందరు వ్యక్తులు మీడియాకు చెప్పారు. ఎయిరిండియాలో వాటా విక్రయిస్తామంటూ సర్కారు ప్రకటించిన నాటి నుంచి.. ఈ సంస్థను కొనుగోలు చేసేందుకు టాటా గ్రూప్‌ ఆసక్తి కనబరుస్తూ వచ్చిన సంగతి తెలిసిందే. అయితే ప్రభుత్వం విధించిన కఠినమైన నిబంధనల నేపథ్యంలో ఎయిరిండియాను కొనుగోలు చేసి దానిని సమర్థంగా ముందుకు నడపగలమా? లేదా అన్న సందిగ్ధతలో టాటా గ్రూపు ఉన్నట్లుగా సమాచారం. అయితే దీనిపై టాటా గ్రూప్‌ ఇంకా అధికారికంగా స్పందించలేదు. వాస్తవానికి ఎయిరిండియా విమానయాన సంస్థ పురుడు పోసుకుంది టాటా గ్రూపులోనే.. తాజా వార్తలతో ఇప్పుడు పుట్టింటోళ్లు కూడా ఈ సంస్థ కొనుగోలుకు ఆసక్తి చూపకపోవడం సర్వత్రా చర్చనీయంగా మారింది.
కఠిన నిబంధనలే కారణమా..
కొనుగోలుకు సంబంధించి ప్రభుత్వం విధించిన నిబంధనల వల్లే ప్రయివేటు సంస్థలు ఎయిరిండియా కొనుగోలుకు ముందుకు రావడం లేదని తెలుస్తోంది. ఎయిరిండియాలో వాటా కొన్న వారు తమ సొంత వ్యాపారాలతో దాన్ని విలీనం చేయరాదని ప్రభుత్వం నిబంధనను ఉంచింది. దీనికి తోడు ఉద్యోగులను తగ్గించకూడదని.. వారి సౌకర్యాలు ఇతరత్రా కూడా కొనసాగించాల్సిందేనన్న నిబంధనతో పాటు పలు ఆచరణ సాధ్యంకాని నిబంధనలను 'ప్రయిమరీ ఇన్ఫర్‌మేషన్‌ మెమోరాండం'లో (పీఐఎం) ప్రచురించింది. దీంతో ప్రయివేటు సంస్థలు ఎయిరిండియా కొనుగోలు విషయంలో వెనకడుగు వేస్తున్నట్టు సమాచారం. ఎయిరిండియాకు ఇప్పటికే దాదాపు అన్ని రకాల అప్పులు కలుపుకొని దాదాపు రూ.52 వేల కోట్ల రూపాయాల రుణాలు ఉన్నాయి. ఇలాంటి సమయంలో ఎక్కువ మంది సిబ్బందిని కొనసాగించడం వల్ల అదనపు భారం పడుతుందని ప్రయివేట సంస్థలు భావిస్తున్నాయి. అంతేగాక సంస్థను ఏదైనా కంపెనీ కొనుగోలు చేసిన తర్వాత దానిపై నియంత్రణ హక్కులను కోరుకోవడం సహజమే. కానీ, ప్రభుత్వ నిబంధనలతో ఆ హక్కులు పూర్తిగా రావట్లేదని సంస్థలు ఇప్పట్లో చేతికందవని పీఐఎంను అధ్యయనం చేసిన తరువాత ఆయా సంస్థలు భావిస్తున్నాయి. అందుకే ప్రయివేటు సంస్థలు ఎయిరిండియాను కొనుగోలుకు ముందుకు రావట్లేదని విశ్లేషకుల అభిప్రాయపడుతున్నారు.
మీ స్నేహితులకు రికమెండ్ చెయ్యండి